K. Tóthová, poslankyňa: (2009-04-29):
Podľa môjho názoru ide o legislatívny návrh, ktorý predkladáme a o ktorom by sme mali dneska hlasovať. A mali by sme ho prijať už, ako sa hovorí, po hodine dvanástej. Keď sme ho prvýkrát predkladali, bolo o päť minúť dvanásť. Odvtedy, odkedy sme ho predkladali ako zákaz pitia alkoholu a požívania  návykových látok, sa v Slovenskej republike situácia výrazne zhoršila. Nie je to len moje konštatovanie. V prvom čítaní vystúpil predseda Výboru Národnej rady Slovenskej republiky pre zdravotníctvo pán doktor Novotný, ktorý tu prezentoval skutočnú štatistiku z Košíc, ako prudko narastá príjem do nemoty, zdôrazňujem, do nemoty opitých maloletých a mladistvých vrátane veľkého počtu žien na prijímanie na toto oddelenie v absolútnom bezvedomí, teda opitých do nemoty. A uviedol aj ako lekár poznatky o tomto veku, ako rýchlo sa stane návyk, ako rýchlo sa stanú tieto detičky, doslova detičky, notorickými alkoholikmi, ako ťažko sa potom z tohto neduhu liečia. Aby som povedala vo svojom vystúpení to podstatné, chcem upriamiť vašu pozornosť na pozmeňujúci návrh, ktorý prednesiem v rozprave. Bol rozdaný ešte minulý týždeň. Uvádzam to preto v úvodnom slove, aby ste si ho mohli nájsť, pretože z minulého týždňa rozdaný pozmeňujúci návrh môže byť už niekde dole založený. V svojom úvodnom slove chcem upozorniť, že tento legislatívny návrh ešte prvýkrát v predložení bol podporený Ženským parlamentom Slovenskej republiky, ženy žiadali tento legislatívny návrh prijať, Demokratickou úniou žien taktiež jednoznačne ho podporili. Ďalej, chcem upriamiť vašu pozornosť na materiál, ktorý bol pripravený pre vašu potrebu a je pri podpisových hárkoch, kde sa Rómska iniciatíva Slovenska otvoreným listom obrátila na predsedu vlády Slovenskej republiky. S ním sa aj stretli. A tlmočili požiadavku, aby sa riešili problémy rómskej komunity. A medzi týmito problémami bol vyznačený akútny problém pitia alkoholických nápojov a požívania návykových látok v rómskych komunitách. Vám je známy už v médiách pertraktovaný prípad požívania toluénu, s ktorými si ani miestne orgány nevedia rady, kde najcitlivejšie je to v Krompachoch a v okolí. Citujem z Televíznych novín Markízy, kde sa uviedlo, že v Krompachoch si nevedia poradiť, zdôrazňujem, nevedia si poradiť s fetujúcimi deťmi a školákmi. Primátorka mesta je zhrozená. S rodičmi fetujúcich žiakov sa nedá vôbec hovoriť. To je prepis jej vyjadrenia do televízie. Tak zrejme si nedovolila niečo uviesť do televízie, čo nie je pravda. Podľa jej výpovede samotní rodičia kupujú deťom riedidlo, lebo tvrdia že kým deti fetujú, nie sú hladné. Policajný prezident hovoril o tragédii, o zlyhaní rodiny, o zviazaných rukách polície. Pokiaľ ide o zviazané ruky polície, o chvíľu rozvediem, prečo a čo navrhujeme práve v tom doplňujúcom návrhu, ktorý v rozprave prednesiem k tomuto legislatívnemu návrhu. Niektorí rodičia, ktorí fetujú (fetovanie a pitie alkoholických nápojov), myslím rómskych rodičov, prosia o pomoc učiteľov. Učitelia si však s agresívnymi žiakmi nevedia poradiť. A spoliehajú sa, že vzniknutý problém sa vyrieši legislatívou a vyriešia ho príslušné orgány. Legislatívu nemáme. Nie som naivka, aby som si myslela, že prijatie zákona problém vyrieši, ale napomôže ho vyriešiť. A vraciam sa k stretnutiu Rómskej iniciatívy s predsedom vlády Slovenskej republiky s pánom Ficom, kde mu odovzdali otvorený list. A čo je zaujímavé, je, ako prvý bod, ktorým žiadajú, aby bola riešená otázka, je, čítam z ich otvoreného listu, prijať legislatívny návrh poslankýň NR SR Kataríny Tóthovej a Ľudmily Muškovej o zákaze predaja a požívania alkoholických nápojov a iných návykových látok deťmi a neplnoletou mládežou. Kto mi neverí, nech sa páči, je pri podpisovom hárku priložený, rozmnožený tento otvorený list. Pokiaľ viem, pán predseda vlády prisľúbil, že urobí všetko, čo z týchto ďalších požiadaviek a tejto požiadavke bude prispievať, teda k zlepšeniu tejto situácie. Ďalej vás chcem informovať, že oproti pôvodnému legislatívnemu návrhu, ktorý bol prvýkrát prijatý v parlamente a vrátený pánom prezidentom, predložený legislatívny návrh rozširuje oznamovaciu povinnosť aj na Železničnú políciu. Ďalej by som vám chcela dať do pozornosti nielen to, čo som v predchádzajúcich vystúpeniach uvádzala, kde všade v zahraničí už takýto legislatívny návrh prijali vrátane Anglicka, lebo chcem vás upriamiť z tlače na informáciu, ktorá bola odpublikovaná v našej slovenskej tlači, že Jej Veličenstvo kráľovná Alžbeta na svojom 57. vystúpení pri otvorení rokovania anglického parlamentu uviedla dva ťažiskové problémy pre riešenie parlamentom, prvý problém, čítam, reformu finančných inštitúcií, druhý problém, sprísnenie legislatívy  zákazu pitia alkoholických nápojov vrátane propagácie, vrátane systému, kde po vypití určitého počtu alkoholických štamprlíkov sa ako ponuka, pozornosť podniku ponúka ďalší nápoj. Kráľovná v tomto svojom vystúpení doslova uviedla, na Ostrovoch pijú mladí do bezvedomia, trávia veľa času, a preto je tento problém akútny a treba ho riešiť. Vážení, ja myslím, že keď ďalšie štáty v zahraničí riešia takto rigorózne tento problém napriek tomu, že už majú legislatívu zakazujúcu pitie alkoholických nápojov a že ju ešte sprísňujú, vyvodzovanie zodpovednosti za nalievanie alkoholických nápojov ap., Slovenská republika by nemala tento zákon ignorovať. Mám mnohé písomné podporné stanoviská starostov obcí, kde žiadajú, aby sme v snahe presadzovať tento zákon v parlamente nepoľavili, a vyjadrujú podporu, aby tento zákon konečne bol parlamentom prijatý. Toľko na úvod môjho vystúpenia. Ja sa potom prihlásim do rozpravy, lebo chcem predniesť pozmeňujúci návrh, ktorý bol rozdaný ešte minulý týždeň. Zatiaľ vám, vážené kolegyne, vážení kolegovia, ďakujem za pozornosť.